Súradnice: 41°59′57″S 24°52′29″V﻿ / ﻿41,99917°S 24,87472°V﻿ / 41.99917; 24.87472

**Historická škola svätého Juraja** (bulh. Старинно училище „Свети Георги" – *Starinno učilište „Sveti Georgi"*), alebo len **Škola svätého Juraja** (bulh. Училище „Свети Георги" – *Učilište „Sveti Georgi"*) je budova bývalej školy z druhej polovice 19. storočia, ktorá sa nachádza v meste Asenovgrad v Plovdivskej oblasti v južnom Bulharsku. Dom je v správe asenovgradského Historického múzea a nachádza sa v ňom jedna z jeho expozícií. Kultúrna pamiatka miestneho významu.

Lokalita
--------

Historická budova školy svätého Juraja sa nachádza v Asenovgrade v štvrti Ambelino na ulici „Sveti Georgi" (bulh. улица „Свети Георги", doslova *ulica svätého Juraja*) č. 15 v tesnom susedstve Chrámu svätého Juraja.

Budova
------

### Dejiny

Ide o prvú budovu školy v Asenovgrade, ktorá bola postavená špecifický s týmto účelom. Budova bola postavená bezprostredne po oslobodení Bulharska v roku 1878.

V roku 2000 boli na budove uskutočnené reštauračné práce.

### Charakteristika

Architektonicky budova predstavuje symetrický dom postavený v štýle bulharského obrodeneckého baroka plovdivského typu. Budova je dvojposchodová.

Prvé poschodie bolo používané ako administratívne, samotné učebne sa nachádzali na druhom poschodí.

Vchod do budovy sa nachádza v centrálnej časti fasády. Pred vchodom sa nachádza portikus podopieraný štyrmi drevenými stĺpmi a zakončený vo vrchnej časti ozdobným frontónom. Pod portikom sa nachádza štvorramenné schodisko s dvomi medziposchodovými plošinami, ktoré vedie do salónu na druhom poschodí budovy.

V interiéri zaberá centrálnu časť budovy veľký salón. Po bokoch salónu sa nachádzali učebne, na konci salónu oproti vstupným dverám do salónu sa nachádzal učiteľský kabinet.

Múzejná expozícia
-----------------

Expozícia predstavuje osvetu a kultúru v Asenovgrade v období od konca 19. storočia do 30. rokov 20. storočia.

Na prvom poschodí budovy sa od rekonštrukcie v roku 2000 nachádzajú dve veľké výstavné sály, ktoré slúžia ako miesto na konanie autorských a tematických výstav.

Samotná stála múzejná expozícia sa nachádza v štyroch miestnostiach na druhom poschodí. Tematicky sú miestnosti rozdelené nasledovne:

* Prvá miestnosť predstavuje vzhľad typickej školskej triedy z obdobia, ktorému je múzejná zbierka venovaná.
* Druhá miestnosť predstavuje atmosféru knižnice stanimašského (Stanimacha, alebo Stanimaka sú bývalé názvy Asenovgradu) duchovného osvietenca Dimităra Andreeva-Gandiho. Predmety do tejto kolekcie boli do zbierky získavané v priebehu celkovo až 70-tich rokov.
* V tretej miestnosti sú predstavené občiansko-kultúrne združenia z konca 19. a začiatku 20. storočia.
* V štvrtej miestnosti sa nachádzajú dobové fotografie venované do zbierky cirkvou.

Galéria
-------

* pohľad na areál zo severozápadupohľad na areál zo severozápadu
* pohľad na areál zo severovýchodupohľad na areál zo severovýchodu
* budova školy zo severovýchodubudova školy zo severovýchodu
* budova školy z juhozápadubudova školy z juhozápadu
* detailný pohľad na portikusdetailný pohľad na portikus
* vrchná časť portikuvrchná časť portiku
* spodná časť portiku so schodiskomspodná časť portiku so schodiskom
* detailný pohľad na bránu do areáludetailný pohľad na bránu do areálu

Referencie
----------

1. 1 2 3 4  KĂNČEV, Kănčo; BONEV, Bončo. България. Stará Zagora : Domino EOOD. 312 s. ISBN 9789546511706. S. 202. (po bulharsky)
2. 1 2 3 4 5 6 7 8 9 10 11 12 13  CVETANOV, Momčil. Pătevoditel – Oblast Plovdiv, Oblast Pazardžik. Stara Zagora : Domino EOOD. 2020. 220 s. ISBN 9789546513199. S. 76. (po bulharsky)
3. 1 2 3 4 5 6 7 8 9  OP Turizăm – Asenovgrad. Asenovgrad – Živata istorija. Asenovgrad : Izdatelstvo „Viktori PR. 16 s. S. 15. (po bulharsky)
4. 1 2 3 4 5 6 7 8 9 10  STOILOV, Stoil. Asenovgrad – Ognište na stroitelni tradicii. Sofia : Dăržavno izdatelstvo Technika. 1971. 116 s. S. 59. (po bulharsky)
5. 1 2 3 4 5  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 489 – 490. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Historická škola svätého Juraja**